เบญจาประธานกรุงไทย วรภัคยันไร้การเมืองสั่ง
ตามคาด “เบญจา” ขึ้นแท่นประธานแบงก์กรุงไทย
12 เม.ย. 2556

ตามคาด “เบญจา” ขึ้นแท่นประธานแบงก์กรุงไทย “วรภัค” ชมเปาะเก่งจริง ไร้การเมืองสั่ง
คณะกรรมการธนาคารกรุงไทยรายงานต่อตลาดหลักทรัพย์ว่า คณะกรรมการธนาคารได้เห็นชอบแต่งตั้ง นางเบญจา หลุยเจริญ อธิบดีกรมศุลกากร เป็นประธานกรรมการธนาคาร แทน นายสถิตย์ ลิ่มพงศ์พันธุ์ ที่ครบวาระการดำรงตำแหน่งในการประชุมสามัญผู้ถือหุ้นประจำปี 2556 พร้อมทั้งแต่งตั้ง นายวรวิทย์ จำปีรัตน์ อดีตผู้อำนวยการสำนักงบประมาณ ขึ้นเป็นประธานกรรมการบริหารแทนนางเบญจา 
นอกจากนี้ ยังได้แต่งตั้งคณะกรรมการตรวจสอบ ประกอบด้วย นายจุลสิงห์ วสันตสิงห์ อัยการสูงสุด ดำรงตำแหน่งประธานกรรมการตรวจสอบ นายนนทิกร กาญจนะจิตรา เลขาธิการคณะกรรมการข้าราชการพลเรือน เป็นกรรมการตรวจสอบ และนายประเสริฐ บุญสัมพันธ์ อดีตประธานเจ้าหน้าที่บริหาร บริษัท ปตท. เป็นกรรมการตรวจสอบ
นายวรภัค เปิดเผยว่า ปัจจุบันคณะกรรมการธนาคารมีบุคคลที่แข็งแกร่ง เต็มไปด้วยประสบการณ์ นางเบญจาก็ถือเป็นคนเก่ง จับประเด็นได้เร็ว เคยอยู่กรมสรรพากรมาก่อน จึงรู้เรื่องทางบัญชีเป็นอย่างดี 
“ผมพูดได้เลยว่า ตั้งแต่อยู่กับธนาคารมา 5 เดือน ไม่มีการเมืองสั่งให้ปล่อยกู้เลย มีผู้ใหญ่ส่งมาบ้าง แต่บอกต้องตามเนื้อผ้า ซึ่งไม่ผ่านอนุมัติก็เยอะ” นายวรภัค กล่าว